Asorotany

Ny Asorotany no vintana fahefatra ao amin' ny fanandroana malagasy manara-bolana. Ny Adizaoza no eo alohany ary ny Alahasaty no manaraka azy. Ny zoron-trano atsimo-atsinana no toerana omena azy. Andro mahery ny Asorotany.

 Fiavian' ilay anarana 

 Fiavian' ilay anarana 
Avy amin' ny anaran' antokon-kintan' ny zodiaka amin' ny teny arabo hoe اسرطان / As-Saratan na As-Sartan ("foza") ny hoe Asorotany. Amin' ny faritra sasany eto Madagasikara dia atao hoe Asaratà na Saratà io teny io.

Manondro ny antokon-kintana atao amin' ny teny latina sy anglisy ary amin' ny teny frantsay hoe Cancer ny hoe Asorotany. Amin' ny fiteny soahily dia atao hoe Saratani io antokon-kintana io. Amin' ny teny maley dia atao hoe Sartan na Ketam ihany koa izy.
vignette|155x155px|Antokon-kintan' ny Foza 

 Ny antokon-kintana Foza sy ny zôdiaka 
Ny fotoana andalovan' ny masoandro eo amin' ny antokon-kintan' ny Foza  dia amin' ny 20 Jolay hatramin' ny 10 Aogositra. Ny fari-potoan' ny Foza araka ny zôdiakan-kintana dia eo amin' ny 16 Jolay hatramin' ny 15 Aogositra. Ny Foza ao amin' ny zôdiakam-panandroana mahazatra (zôdiaka mikisaka; frantsay: zodiaque tropical) dia avy eo amin' ny 22 Jona ka miafara amin' ny 22 Jolay. Tsy mifanaraka amin' ireo ny fanandroana malagasy noho izy miandry tsinam-bolana.
 Kambana na AdizaozaFoza na AsorotanyLiona na AlahasatyAntokon-kintana21 Jona – 20 Jolay20 Jolay – 10 Aogositra10 Aogositra – 16 SeptambraZôdiakan-kintana16 Jona – 15 Jolay16 Jolay – 15 Aogositra 16 Aogositra – 15 SeptambraZôdiaka mikisaka21 Mey – 21 Jona22 Jona – 22 Jolay23 Jolay – 22 Aogositra

 Vintana Asorotany 

 Toerany 
Ao amin' ny fanandroana malagasy dia vintana fahefatra ny Asorotany ka ny zoron-trano atsimo-atsinana no toerana omena azy. Renivintana ny Asorotany. Mibaby ny Adizaoza sy mitrotro ny Alahasaty ny Asorotany. Mifandratra amin' ny Adijady nefa mitanila sy miarina eo amin' ny Alakaosy sy Adalo izy. Mitondra tonon' andro telo ny Asorotany, dia vava Asorotany (na vavan' Asorotany) sy ny vonto Asorotany (na vonton' Asorotany) ary ny vody Asorotany (na vodin' Asorotany).

 Fombany 
Araka ny finoan-drazana malagasy dia andro mahery ny Asorotany. 

 Vava Asorotany 
Atahorana no maty kely ny zaza teraka amin' ny vava Asorotany, fa raha tsy izany dia ho tratra antitra ihany izy, nefa amin' izany tsy tezain' ny ray aman-dreniny izy fa omena ho tezain' ny havana.

 Vonto Asorotany 
Ny olona teraka vonto Asorotany dia ho tratra antitra.

 Vody Asorotany. 
Ny olona teraka vody Asorotany dia atahorana ho maty kely, ka raha tsy maty izy dia hanan-karena sy holava andro iainana.

 Volana Asorotany 
Misy amin' ny Malagasy ny mandray ny volana Asorotany ho volana fahefatra amin' ny taona ao amin' ny tetiandro malagasy (raha ny Alahamady no ataony volana voalohany).

Manomboka amin' ny vava Asorotany ka miafara amin' ny vody Adizaoza ny volana Asorotany raha misy 28 andro. Raha tsy tsinanam-bolana ny andro aorian' ny vody Adizaoza dia miafara amin' ny vava Asorotany ny volana izay misy 29 andro; raha mbola tsy tsinana aorian' io vava Asorotany io dia mifarana amin' ny vonto Asorotany ny volana izay misy 30 andro.

 Jereo koa 
Vintana ao amin' ny fanandroana malagasy:

 Alahamady - Adaoro - Adizaoza - Asorotany - Alahasaty - Asombola - Adimizana - Alakarabo - Alakaosy - Adijady - Adalo - Alohotsy

Evan' ny zôdiaka:

 Ondrilahy - Ombilahy - Kambana - Foza - Liona - Virijiny - Mizana - Maingoka - Mpitifitra Tsipìka - Tandrok' Osy - Mpitondra Rano - Hazandrano

Antokon-kintan' ny zôdiaka:

 Ondrilahy - Ombilahy - Kambana - Foza - Liona - Virijiny - Mizana - Maingoka - Bibilava - Mpitifitra Tsipìka - Tandrok' Osy - Mpitondra Rano - Hazandrano

Asorotany (zana-pehintany)
Tetiandro

 Tetiandro malagasy
 Tetiandro hebreo
 Tetiandro miozolmana
 Tetiandro hindo

 Loharano sy fanamarihana